
Bevezető


Az alábbi elemzés – a kötött terjedelem okán is – szük​ség​képpen csak vázlatos rajza lehet a hazai művelődésszociológia és közművelődés legfőbb kutatási (valamint szervezési, tanács​adási, továbbképzési, stb.) intézményének.* Pontosabban intéz​mé​nyeinek. Mert bár egyetlen intézményről (a Corvin téri Budai Vigadó épületéről) van szó, annak keretén belül (olykor nevében is megváltoztatott működési céllal, karakterrel) több intézmény is helyet kapott, teret nyert és tevékenységi formát, saját profilt alakított ki, ennek eredményei pedig külön-külön is tudományos és koordinációs teljesítményként értékelhetők.


Az Intézet (a továbbiakban így említem, ha nincs okom megkülönböztetni egyes egységeit) története egybeesik a ma​gyar​országi szocializmus II. világháború utáni történetével, változásai is híven követik a magyar szocializmus historikus fordulatait, olykor vezetési célokban, kutatási profilválasztásban vagy vállalt művészetideológiai feladatokban világosan tükrözik hazánk társadalomtörténeti jelentőségű eseményeit, a korszak kulturális, ideológia-történeti és esztétika-elméleti átalakulásait.


Az Intézet ilyetén alkalmazkodása ugyanakkor nem egy​nemű ideologikus beállítottságot jelent, főképp nem a hatvanas évek végétől. A kilencvenes évek közepéről visszatekintve úgy tűnik: már létrejöttétől kezdve egyrészt a párt- és kormányzati politikai-ideológiai feladatoknak, elvárásoknak kellett megfelel​nie, s csupán a nyolcvanas évek közepétől volt képes meg​mene​ked​ni a kulturális irányvonal közvetlen külső behatásaitól. Más​részt viszont már az intézmény vázlatos történetében is jelezni kell, hogy mind a magyar társadalom kulturális közege, mind a társadalmi makro-viszonyok és a háború utáni magyar kultúra színeváltozásai megjelennek valamiképpen az Intézet működésé​ben. Az itt folyó kutatásokat áttekintve, egészen a nyolcvanas évek közepéig (bizonyos esetekben végéig) megtalálhatók nyomai az ideologikus (marxista alapozású) kultúra-elmélet, az állami tervcélok szerinti művelődéspolitika és mecenatúra, a népművészeti, népművelési és kultúra-koordinálási pártirányí​tás, a kultúra-finanszírozás sajátosan szocializmus-kori problé​máinak, konfliktusainak. Ugyanakkor mind a különböző kutatási terepeken készülő mikrokörnyezeti helyszínrajzok (pl. cigány-kutatások, életmód-vizsgálatok, alkoholizmus-kutatás, befoga​dás-vizsgálatok), mind az esztétikai irányító szempontok (pl. „a szocialista társadalom kívánatos művelődési modellje”), mind pedig az Intézet mint felügyeleti szerv (az alárendelt kulturális közvetítő struktúrával, kultúraközvetítési intézményhálózattal együttes szerepkörben) egyúttal konfrontációs területei, ütköző​pontjai lehettek az egyes értelmiségi és politikai törekvéseknek (példaként az életmód-kutatási vagy társadalomismereti érdek​lődés, az értékrendszer, az ideológiai jelentésfunkciók, a cigány​kutatások területén).


Azután megnyilvánul az Intézet „szocialista” kultúrát tük​rö​​ző mivolta a kutatási tematikákban és az egyes kutatás​tör​téneti korszakok alapvető karakterében, az 1945 utáni hazai (köz)​művelődés ideológiai fegyverhordozó szerepében is: kez​det​​ben a népi-nemzeti hagyományőrzés, majd a „proletár eszmei​ség”, munkáskultúra és munkásművészet intézményes kialakításának feladata, később a szocialista kultúra-ideál stabili​zálásának, terv​szerű megvalósításának programja, utóbb pedig a kritikai jel​legű kutatások, törekvések kaptak kiemelt teret az intézeti pro​filban. Emellett jelen volt a „szocialista szellemiség” az In​té​zet (egyes) munkatársainak gondolkodásában, nyil​vá​nosság előtti megnyi​lat​kozásaiban, kutatási témaválasztásában, társa​da​lom-felfogá​sá​ban, funkcionális kultúra-értelmezésében, ideológiai és eszté​ti​kai elveiben, céljaiban, stb. Mi sem tanúsítja ezt jobban, mint hogy az Intézet igazgatója, Vitányi Iván a nyolc​va​nas évek feladatait és az Intézet ehhez igazított működési cél​ját taglalva azt írja 1981-ben: „...a Népművelési Intézet mun​ká​já​nak is ez az ellentmondása: közút a mozgalom és a hivatal között. Ezt egészében a mozgalom javára kellene módosítani, támaszkod​va ... a szakmai tanácsokra...” (89. p.), majd: „...a Cantare Románia monumentális országos fesztiváljának az államelnök-főtitkár a fővédnöke, és tömegeiben többszörösét mozgatja a mi mozgalmunknak... /.../ Ha nem akarjuk, hogy a művészeti mozgalom az underground-ellenzékiség táptalajává váljék, nekünk kell hozzá presztizst adni...” (lásd Vitányi Iván: A szo​cia​lista társadalom kívánatos fejlődési modellje. 1981., 90-91. p.).


Az Intézet, mint a kor több hasonló állami (akadémiai vagy minisztériumi) kutatóintézete, a kívánatos fejlődési modell érde​kében és olykor a legfőbb pártpolitikusok megnyerése segít​sé​gével a méltóképpen preferált és művelődéskutatási központ jel​le​géből adódóan a kiemelten támogatott műhelyek egyi​ke volt, de nem pártintézmény. Mindemellett az Intézet II. világ​háború utáni históriája még egy elnagyolt intézménytörténeti korszakolás szerint is (legalább) öt-hat időszakra tagolható. Működése – nagy vonalakban – egyfelől a napi vagy időszakos politikai, művelődéspolitikai és közművelődési elképzelések, kormánycélok, párthatározatok mentén osztható jellegzetes korszakokra; másfelől a tudományos fejlődés nagy korszakaiba tagolódva, a kultúraelmélet, a művelődés- és művészet​szocio​lógia, a nyilvánosságfelfogás egyes eltérő időszakai szerint is elemezhető – s e két, tudománytörténeti és intézménytörténeti korszak-felosztást metszi át időről időre egy harmadik: az Intézet belső kutatógárdájának egyes csoportjai, azok vezetői, a csoportok házon belüli erőviszonya és kapcsolata szerint. A kulturális irányító-szervező-továbbképző-kutató funkcióból ere​dő széleskörű kapcsolattartás eredményezte, hogy a programok​hoz és kutatásokhoz, kísérletekhez és pedagógiai feladatokhoz a magyar értelmiség meglehetősen széles köréből csatlakoztak szakemberek, akik érdemi szereplehetőséget nyertek így, s jelenlétük vagy hatásuk olykor az Intézet néminemű profilválto​zását is előidézte.


Az egyik ilyen profilváltás akkor következett be, mikor a hagyományos, felülről irányított „népművelési” (s már nem „nép​nevelési” és nem is „népművészeti”) intézeti tevékeny​ségről és a művelődési otthoni népművelési tevékenységről „kiderült”, hogy a magyar közművelődés valódi folyamatai​ban /Andrássy Mária, Kovalcsik József, Török L. Gábor, Vercseg Ilona, Vitányi Iván kutatásai szerint/ igen komolyan csökkent nemcsak jelenléte és hatása, de valósággal adminisztratív szerepe is, akkor a profilváltás során a zárt, frontálisan elgondolt /Durkó Mátyás, Mezei József/ köznevelési és közművelődési hatásmechanizmusról alkotott elképzelést lassan félretették /ennek elősegítésében Andrássy Mária, Beke Pál, Benkő Éva, Diósi Pál, F.Vankó Ildikó, Fischer György, Sági Mária, Vidra-Szabó Ferenc, Vitányi Iván szerepe volt tisztán megnevezhető/, s helyette a „nyitott ház” koncepció, majd az „integrált intézmé​nyek segítése” kezdett korszakos témává lenni /Andrássy Mária, Fényi Tibor, Földiák András, Szentpéteri Zoltán, Vaikó Éva, Varga Tamás koncepciói alapján/, s utóbb ebből lett az általános művelődési központok szerepének kialakítását favorizáló irányzat is /Eszik Zoltán, Fényi Tibor programjaiban/. E folyamatban nemcsak az Intézet belső munkatársai vállaltak aktívabb koordinációs szerepet, nemcsak szélesebb horizonton kezdtek empirikus kutatásokat folytatni /pl. Andor Mihály, Deme Tamás, Hidy Péter, Kapitány Ágnes és Gábor, Lovas Tünde, Sz.Fodor Katalin, Sz.Tóth János, Sági Mária/, de változás állt be a kultúra és a társadalmi környezettel kialakított kapcsolat, a közművelődés mint reflexív rendszer felfogásában is /Ambrus Márta, Földiák András, Diósi Pál, Józsa Péter, Szilágyi Erzsébet, Tibori Tímea, Varga Tamás, Vercseg Ilona elemzései nyomán/. Ennekutána a pályájukon jól bevált, magas presztízsű, jól képzett és hatékony népművelők maguk is vállalták, hogy kísérletek befogadói, telepítői, közvetítői vagy finanszírozói legyenek, s helyet adtak képzőművészeti /Kis Mihály, Kovács Ákos, S.Nagy Katalin, Sági Mária/, zenei /Benza Béla, Debreczy Etelka, Feuer Mária, Horváth Dénes, Józsa Péter, Mérész Ignác, Lendvai Ernő, Lévai Júlia, Sági Mária, Strém Kálmán, Tibori Tímea, Vitányi Iván/, irodalmi hatásvizsgálatoknak /Bartos Éva, Heit Gábor, Kamarás István, Lőrincz Judit, Vidra-Szabó Ferenc/, a kultúra- és településkutató táboroknak /Andrássy Mária, Eszik Zoltán, Földiák András, Heit Gábor, Hidy Péter, Márkus István, Mezei József, Nyilas György, Őrszigethy Er​zsé​bet, Szász János András, T.Kiss Tamás–Tibori Tímea, Turcsány Péter/, nevelési-, életmód- és kulturális befogadási kísérleteknek /B.Vörös Gizella, Bartos Éva, Deme Tamás, Heit Gábor, F.Vankó Ildikó, Gondos Ernő, Hosszú Lajos, Horváth Dénes, Kapitány Ágnes és Gábor, Mátyus Aliz, Tibori Tímea, Turcsány Péter, Varga Csaba, Vercseg Ilona, Vitányi Iván/, sőt maguk a nép​művelők is kezdeményeztek ilyesmiket az Intézet kutatóival együttműködve (Kecskés József Gödöllőn, Kiss István Balástyán, Kováts Lóránt Zalaegerszegen, Nagy Árpád Szombathelyen, Pál Miklósné Békésszentandráson, s mások ugyanígy Tiszafüreden, Bakonyszentkirályon, Pécsett, stb.). Vagyis „kihelyezett” tago​zatai, „önművelési” szabadegyetemei lettek tudományos törekvé​seknek, az „underground-ellenzékiség” műhelyeinek, közösség​építési próbálkozásoknak, lakókluboknak, amatőrszínházi kísér​le​teknek, filmterjesztési akcióknak, képzőművészeti vagy kom​mu​nikációs gesztusoknak, s nem ritkán szerzői, szereplői, aktivistái, bázisai olyan elemzéseknek vagy dokumentációknak, amelyek nélkül az Intézet maga csak puszta íróasztal melletti homályoskodásra kényszerült volna.


Hasonló folyamat ment végbe az életmódot, életminőséget, szabadidős közösségeket, irodalom- vagy filmbefogadást, eszté​tikai értékrendet, környezeti- és lakáskultúrát, oktatási-felnőtt​nevelési kísérleteket, átalakuló jelrendszereket és kommuniká​ciós csatornákat vizsgáló kutatásokban is – s ezeknek a felméré​seknek, mi több: a kultúra komplex rendszerét elemző nagy programoknak részben készítői, s egyúttal haszonélve​zői lehettek olyan társadalom- és kultúra-kutatók is, akiknek kutatási terve, személye, témaválasztása vagy politikai attitűdje valamiért nem felelt meg a pártállami tudományos cenzúrának vagy akadémiai intézeti nómenklatúrának /példaként Józsa Péter, Berkovits György, Demszky Gábor, Forgács Péter, Havas Gábor, Kovács Ákos, Márkus István, Solt Ottilia, Turcsány Péter, Varga Csaba, később Hegedüs B. András, Kozák Gyula, Peternák Miklós nevére emlékeztetnék itt – minduntalan mentegetőzve, amiért pusztán a számomra ismeretessé vált dokumentációs anyagok alapján, valamint saját emlékezetem nyomán idézem föl a jellegzetesebb tendenciákat, de messze nem lehetek biztos abban, hogy e névsorok, tematikus listák, irányzatok vagy kor​szakok az érintett kutatók saját felfogása szerint is egyezik az enyémmel../.


Mindezek okán, amikor az Intézet históriáját és tevékeny​ségének jelentőségét vizsgálom, nem tekinthetek el attól a tudo​má​nyos és kulturális-kommunikációs piactól, amely a magyar társadalomtörténet szocializmus-kori időszakát kívülről hatá​roz​ta meg, mivel a belső tevékenységi kört és a kutatások horizont​ját és sokszor tematikáját is az államideológia felől vagy az ural​kodó apparátus érdekei felől korlátozta. Ennek ellenére az alábbiakban a lehető legkevesebb figyelmet szeretném lekötni a kormányzat és a párt művelődéspolitikai irányvonalának, primé​ren politikai céljainak, rendszerpropagandájának, kulturális presz​tízsének és közvélemény-szondázó intézményes kíváncsisá​gának taglalásával; arra sincs módom e keretek közt, hogy az Intézet teljes holdudvarára, intézményi-hálózati-kapcsolati kö​ré​re reflektorfényt bocsássak. Úgy vélem, az ideológiai-politikai-kulturális miliő változásai, amelyek rendszerint megjelentek a napisajtóban, kormányhatározatokban, pártutasításokban és irány​elvekben, más forrásokból is figyelemmel követhetőek, ezért itt inkább az Intézet kutatási tevékenység-együttesével foglalkozom, nem térve ki a magyar értelmiségtörténet e sok szempontból meghatározó korszakára, amelyben vállalt felada​tai, kísérletei és (olykor kifejezetten nem-legitim) eszméi által az Intézet belső és külső munkatársai is valóban korsza​kos jelentőségűt alkottak.


Itt kell megjegyeznem, hogy sem az Intézet több mint négy évtizedes működését nem áll módomban – akár csak tematikus vázlatban – ismertetni, sem pedig az Intézetben elkészült kutatások teljes körét felölelni. Ennek oka többrétű. Részben terjedelmi, részben (és alapvetően) pedig az, hogy az Intézet bezárása, megszüntetése párhuzamosan haladt a pártállami le​bomlás financiális, egzisztenciális és intézményes válságokat okozó működés-zavaraival, emiatt azután az Intézet adattára és kutatási anyagai szétszóródtak, s mivel korábban a hosszú távra garantáltnak tetsző működésben ilyesmire nemigen volt szük​ség, nem készültek el vagy nem maradtak meg hiánytalanul (az egyetemi, kutatóintézeti vagy nyilvános könyvtárakban sem) az intézeti tevékenységet összegző dokumentumok, és senki sem viselte gondját intézményesen a kutatási anyagoknak, terveknek, kérdőíveknek, összegzéseknek, kutatási zárójelentéseknek. Az elkészült kutatási anyagok 1) vagy a megvalósult tervek, 2) vagy félbemaradt vizsgálatok dokumentációi lévén részint a kutatók birtokában maradtak, részint megjelentek nyomtatásban, de mindez még nem könnyíti meg, hogy az Intézet teljes tevékeny​ségi körét és a kutatók produkcióját áttekinthessük. Az intézeti kutatások összegzéséből kimaradhat egy sor figyelemre érdeme​sült anyag, s a puszta elérhetősége révén bekerülhet más, amelynek jelentősége adott esetben kisebb. Evvel magam is számolok, s amennyire (részben kívülállóként, ám számos kutatás hajdani munkatársaként) áttekinthetem a megmaradt dokumentumokat, az nyilván tükrözi értékítéleteimet is. Enyhíti szubjektív értékelésemet, hogy az Intézet szétesését, megszűné​sét követően széthordott, részben talán zúzdába került anya​go​kat leszámítva így is többszáz folyóirat-cikk és könyv-formátumú publikáció maradt meg, amelyek az esetek egy részében kifeje​zetten időtálló kutatások összefoglalói, más esetekben pedig rendszerező, elméleti, gyakorlati és eszmei lenyomatai az egyes időszakoknak, amelyekből az utókor bizton megpróbálkozhat a részletesebb elemzéssel, az irányzatok, korszakok, szemlélet​mó​dok rendszerezésével. (Ami korántsem lenne csekély vállalkozás, hiszen csupán a Kultúra és Közösség című folyóiratban 1979 és 1984 között megjelent cikkek ismertetői – lásd a bibliográfiában – négyszáz nyomtatott oldalt töltenek meg, s ezek minimum fele az Intézetben folyt kutatásokat összegzi, de ‘79 előtt és ‘84 után is még pontosan kétszer ugyanennyi vizsgálat folyt, vagyis a be​fejezett és tanulságokkal kecsegtető kutatási tapasztalatok rövid ismertetése mintegy félezer oldalt töltene meg. Az Intézet doku​mentációja a negyvenes évek végéről és csupán öt megye kulturá​lis eseményeiről több mint ötvenezer iratot őrzött mikro​filmen, s a meglelt adattári számok szerint ugyanitt a nyolcvanas évek közepén már mintegy nyolcezer tanulmány–értékű dol​go​zatot raktároztak). Ezért az alábbiakban csupán néhány karak​teres törekvést, fontosabb publikációt, „iskolát” fogok ismertet​ni, vállalva a kortárs és a szemtanú értéktévesztő „objektivi​tását”, amely rendszerint már ott hamis, ahol arra vetemedik, hogy besorol, értékel, minősít és torzít a puszta fölsorolással is – de vélhetően nem torzít jobban, mint a szocialista kultúrpolitika korszakának ideológiai-politikai-értékrendi elvárásai alól kibújni csak ritkán tudó kultúrakutató szakemberek tették, akik ha olykor megengedhették maguknak, hogy ne igazodjanak vélt vagy valódi művészetirányítási elvárásokhoz, akkor valóban értékes – és ma már pótolhatatlan – ismeretanyagot tártak föl az esetek egy részében.


E furcsa („terjedelmi”) megkötéssel nem kívánok általáno​sí​tani; de elegendő, ha az Intézetnek a hivatalos művelődés​irányítás által elvárt korszaknyitó vagy korszakzáró dokumen​tumait fölidézem, máris kitetszik, miben rejlik a torzítás, melyet a gyakorta jobb képességű kutatók a kényszerű kulturális ideológia-építés oltárára helyezett tervek és beszámolók, illetve az elhallgatott tudományos tapasztalatok összehasonlításánál alkalmaztak. A példa kedvéért utalok itt „A közművelődés helyzete és fejlődésének távlatai” című tárcaszintű kutatási főirány 1978–80. évi vizsgálatairól kiadott kötetre, a főirány 1981–85 évekre készített tervére (művelődésügyi minisztériumi gépirat, 23 p.), vagy az ezt követő „Munkaközi beszámoló” c. kiadványra (Művelődéskutató Intézet, 1985., 250 p.), amelyek fennen hirdetik az irányítás és az irányított-felügyelt kultúra​kutató szféra viszonyát, az előirányzott és a megvalósult tudo​má​nyos program összefüggéseit, illetve azokat a finom kibúvó​kat is, amelyek oly pontosan jellemezték a korszakot, akárha funkcionárius, akárha aktív népművelő vagy kutató volt, akinek el kellett viselnie és meg kellett találnia a tudományos „újbeszél” nyelv árnyalatait a támogatás és a tűrés határvidékein. Jeles tudósok és kitűnő kutatók még a nyolcvanas évek második felében is a marxi, lukácsi életmű, Aczél György vagy Vitányi Iván, névtelen szovjet vagy bolgár szerzők érveire, fogalmaira hivatkoztak, miközben maguk már a legmodernebb nyugati iskolákat is kijárták vagy legalább ismerték és az élvonalbeli kortárs kritikai elméletekkel rokonszenveztek – s pusztán témaválasztásuk, teoretikus kereteik engedték sejteni, hogy gondolatilag nem ott tartanak, amit s ahogy azután megírtak. E torzítás persze minden korszakban külön jelentéssel és mértékkel bír, sőt szerzője válogatja, mennyi a tudományos hit vagy meggyőződés, és mennyi a főhatóságnak címkézett üzenet abban, amit végül is publikálnak. E föltáró összegzést tehát éppúgy fénytörést tompító „szűrővel” érdemes olvasni, ahogyan a szocialista korszak megannyi más dokumentumát is, melyeken nem rajzolták címlapra a cinkos összekacsintás jelét…

Bármily kényelmetlennek vélem, nem kerülhetem el a mi​ni​mális korszakolást. Kissé ódzkodom ettől, mert a bevezető​ben jelzett hármas determináltság (a hivatalos elvárások, a tudományos produkciók és a perszonális szféra adott állapota) nagy mértékben meghatározott volt a korabeli jelentésesség által. Példaként egyetlen személyiség egyetlen jelentőségteljes megnyilvánulására hadd utaljak: a második világháború utolsó éveiben levente-együttesként működő Muharay-táncegyüttes vezetője 1945 után az első progresszív amatőr művészeti (később NÉKOSZ-) csoport vezéralakja lett, aki egyesíteni próbálta a közösségi életformát az énekléssel és a társadalmi harccal, aki a népi kultúra folytonosságának, a fiatal képzőművészek és népi táncosok példaértékű atyamesterének számított a negyvenes évek második felében – s aki midőn együttesével 1947 tavaszán az első prágai Világifjúsági Találkozóra is mehetett volna, inkább ment a hősies antifasiszta Jugoszlávia egyik vasútvonalát építeni... Egy korszak ez már? Alighanem; s e személyes sorsban a csírázó szocreál ugyanúgy megtalálható, mint a Népművé​szeti (majd Népművelési) Intézet kialakításának és felada​tának, első és talán mindvégig nyomot hagyó hőskorszakának példázata; a háború utáni építés lendülete éppúgy, mint a komp​lex kultúra művelésének és megismerésének, terjesztésének és elismertetésének vágya; a politikai megfeleléskényszer éppúgy, mint az őszinte jólviselkedés kihívó kacérsága. Egy korszak, egy világkép, egy sors, egy hagyomány, egy életesély, egy vállalás vagy akár csak egy életképes döntés, amely azután többlet​jelen​téseket is kap... Mindez sokakban együtt volt, amikor a társada​lom talpraállításának, „fölemelésének”, újjáélesztésének prog​ramja lett az államideológia alapja, s egyúttal bázisa is az intéz​ményes kultúrairányításnak, a vallási és közoktatásügyi, a szabadművelődési és népnevelési buzgalomnak. S alighanem ez első korszak (a felszabadulástól az ötvenes évek elejéig), amelyet a Népi Együttesek Művészeti Kollégiumának, a Szabad​művelődési Akadémiának, illetve (1946-tól kezdődően) Dr. Harsányi István pszichológus vezetésével a Magyar Népi Művelődési Intézet létrehozásának, a vidéki kultúrházépítő mozgalom elindításának és a magyar parasztság szellemi-politikai-művelődési szintjének fölemelését elősegítő vezető káderek keresésének feladatai töltöttek meg. Ez a „szocialista kulturális forradalom” előkészítő szakaszának, illetőleg a népi értékek, a népművészet, a néptánc megmaradt örökségét átadni, újraéleszteni próbáló időszaknak minősíthető. /A korai évekről Muharay Elemér nagyobb összefoglalót írt 1957-ben; s ha nem is kortársként írta később, de kultúratörténeti elemzés szempontjából Kovalcsik József kutatásai voltak a legkiemelke​dőbbek, nemegyszer épp erről a történeti időszakról is…; vala​mint Vitányi Iván, Voit Krisztina publikációi is fontossá lettek/.


A második korszak (lényegében a negyvenes évek végé​től a hatvanas évek közepéig-végéig) már nem a „népi értel​mi​ség” megnyerésének, nem a „paraszttanítóképzők” kialakításá​nak szakasza volt, hanem a kodályi módszert követő „vegyes​karosítás” időszaka, az elitkultúrát száműző „tömegművészet” kialakításának illetve fölfedezésének kora /e témakörből az Intézet kutatásai közül kimagaslanak Józsa Péter és Tokaji András összegzései, fontos résztanulmányokat írtak Bujdosó Dezső, Harangi László, Kovalcsik József, Sipos Zsuzsanna, Szász János András és Vitányi Iván is/. Ez az időszak volt a kórus​mozgalom politikai, nem ritkán „munkásművészeti” intézmény​rendszerét kialakító irányzat uralkodóvá válásának érája, s ekkor erősödött meg a kényszer, ekkor történt az ideológiai-kulturális presszió beépítése a szórakoztatóipar „gettójába” (Tokaji András kifejezése, amely pontosan a munkástematika irányzatossá tett kultuszának körvonalazására alkalmas). Mint ismeretes, ez volt a közösségi aktivitásokat a legmanírosabban koordináló, a manipulációt és a mosolygós pressziót a legszélesebb spektrum​ban fölhasználó magyar kultúratörténeti időszak, amelynek kutatása szintúgy kevésbé a kortársak, mint inkább az utódok korosztályának jutott.


A harmadik korszakot (amely nagyjából a hatvanas éveket jelenti, kissé átúszva a hetvenes évek első harmadába) alapvetően a kultúra és közösség viszonyának elemzése, újra- meg újragondolása jellemzi, ide értve a kultúraelméleti kérdések tisztázásának szándékát, a kultúra funkcionálásának formáit, mértékét is. /E mechanizmusokat legkivált Józsa Péter, s nyomában kollégái és tanítványai kutatták/. Jelentős fejlődés​nek indult a néptánckutatás /Martin György, Vitányi Iván/, az ismeretterjesztés új formáinak elemzése, a népművelők és kör​nyezetük viszonya illetve a szabadidő kialakulásának és eltöltésének megismerése /Harangi László, Földiák András, Sipos Zsuzsanna, Mátyus Aliz, Deme Tamás, Csalog Zsolt, Havas Gábor, Sári Mihály, Lovas Tünde, Hidy Péter/. A kultúra köz​vetítő intézményeiről, a kultúrházakról, művelődési otthonok​ról /Andrássy Mária, B.Vörös Gizella, Balipap Ferenc, Benkő Éva, Kapitány Ágnes és Gábor, S. Nagy Katalin, Sz.Tóth János, Tibori Tímea, Vitányi Iván, Zelnik József/ végeztek érdemleges elemzé​seket; a média, a könyvek, az irodalom, a tánc, az iskolán kívüli képzés, a munkásosztály üzemi kulturálódása, az ismeretter​jesztés és az önművelés funkcióinak, működési sajátosságainak tisztázása, illetőleg a már intenzíven megindult kultúrházi élet szabályozása, elvi-elméleti irányításának feladatai is számos, ez időben elindult vizsgálat központjában álltak. Jellemző témakör volt ekkor a „népnevelés” „népműveléssé” változtatása, amelyet egy évtized múlva a „közművelődés” fogalma váltott föl, hogy majd a hetvenes évek végén már az „önművelés” és a „felnőtt​nevelés” legyen a megfelelő műszó.


E negyedik korszakban (a hetvenes évek közepétől-végétől a nyolcvanas évek első harmadáig) a kultúraközvetítés intézményeinek válsághelyzetei kerültek előtérbe, kezdve a támogatási problémáktól, folytatva az irányítási és öntevékeny​ségi mechanizmusok határaival, a rosszul működő hálózatokkal, a csökkenő számú népművelőkkel és a csökkenő létszámú közösségekkel, az értékek-értékrendszerek válságával, a tömeg​kulturális hatások, a befogadás, az intézményi decentralizáció, a szuverenitás-hiány problémáival, a fals és maníros tömegszóra​koztatással. A kulturális szféra és társadalmi környezetének szociológiai viszonya, egymásra hatása és kölcsönkapcsolata lett alapkérdéssé, a kultúrakutatás relatíve több támogatást kapott és kiszélesíthette vizsgálati tartományát. /A korszak legfonto​sabb kutatásait Hankiss Elemér, Józsa Péter, Vitányi Iván, Benkő Éva, Deme Tamás, Andrássy Mária, S.Nagy Katalin, Heit Gábor, Tibori Tímea, Vercseg Ilona, Sági Mária, Beke Pál, Kamarás István, Debreczeni Tibor, a Kapitány Ágnes és Gábor, Hidy Péter, Koncz Gábor, Gondos Ernő, Havas Gábor és Sági Mária végezték/.


A korántsem merev időhatárokkal kijelölhető ötödik korszak kutatásai már a réteg- és szubkultúrák felé fordulnak /Havas Gábor, Albert József, Forgács Péter, Ambrus Péter, Demszky Gábor, Hidy Péter és Andor Mihály, Fonyó Ilona, Csetneki Gábor, Bucz Hunor, Diósi Pál, Kovács Ákos, Lipp Márta, Lőrincz Judit, S.Nagy Katalin, Szász János, Kapitány Ágnes és Gábor, Tibori Tímea–T.Kiss Tamás, Vidra-Szabó Ferenc/. Kiemelt területté válik az amatőrszínházi mozgalom /Csetneki Gábor, Debreczeni Tibor, Kristóf Péter, Szász János, Benkő Éva/. Többen a kultúragazdaságtant honosítják meg és hazai lehetőségeit keresik /Koncz Gábor, Kuti Éva, Marschall Miklós/; mások települési szintű közösségeket kutatnak /Andor Mihály, Csalog Zsolt, Földiák András, Hidy Péter, Kovács Erzsébet, Márkus István, Mátyus Aliz, Nyilas György, Őrszigethy Erzsébet, Sipos Zsuzsanna, Vercseg Ilona/, és revízió alá kezdik venni az esztétikai normarendszert, illetve annak érvényesülését, befogadási szféráját /Andrássy Mária, Deme Tamás, Gondos Ernő, Kamarás István, Kapitány Ágnes és Gábor, S.Nagy Katalin, Sági Mária, Tibori Tímea, Vági Gábor, B.Vörös Gizella/. Ifjúsági szubkultúra- és csoportszintű elemzések, esztétikai olvasatok, foglalkozás-változási paraméterek, művelődésügyi és makrogazdasági problematikák kerülnek elő, s fény derül a helyi közösségek illetve a helyi értelmiségi szerepek lehetőségeire, válságára, s valamelyest a kiútkeresési kísérletekre is /Heit Gábor, Hidy Péter, Lovas Tünde, Bánlaky Pál, Varga Csaba, Kamarás István, A.Gergely András, Pelle János, Győri Péter, Kapitány Ágnes és Gábor, Mátyus Aliz, Thoma László, Tosics Iván és Elek Sándor/. A nyolcvanas évek közepe ez, amikor az öntevékenység igénye és szabadságfoka, a magára maradó egyén és közösség szervezett és spontán konfliktusai, a tömeg- és elit​kultúrák megütközése miatti identitásválság, a világképek lassú (de bizonyos) reformálódásának problematikája foglal​koztat mindenkit – modellek, minták, alternatívák, ontológiai problémák és „korai-posztmodern” tematikák vására működik az Intézetben is, mint több más akadémiai és egyetemi kutató​központban. /E korszakot Andor Mihály, Bán András, Bujdosó Dezső, B.Vörös Gizella, Forgács Péter, Földiák András, Hidy Péter, Kamarás István, Kapitány Ágnes és Gábor, Kovalcsik József, Kovács Erzsébet, Kuti Éva, Lőrincz Judit, Marschall Miklós, Márkus István, S. Nagy Katalin, Szász János, Tokaji András, Tomka Miklós, Sz.Tóth János, Varga Csaba kutatásai fémjelzik/.

S talán az utolsó korszak (mondjuk egy hatodik), a nyolcvanas évek vége, amikor mind az Intézet, mind a kutatók szinte „beérnek”, egyszerre tör a közérdeklődés elé több tucatnyi nagy kutatómunka összefoglalása /S. Nagy lakás-, fotó-, köztér-, közintézmény-elemzései, Kovalcsik monstre intézménytörté​nete, Závada Kulákprése, Perneczky „korszak–kötete”, Magyar Bálint Dunaapátija, Kozma György (–Tibori Tímea) kabaré-könyve, Nyilas György és Földeák falukutató-sorozatai, Hidy Péter, Kovács Erzsébet és Andor Mihály több kötete, a Bán – Forgács – Wessely-féle Vizuális Antropológiai munkafüzetek, Tibori Tímea, B.Vörös Gizella, Kuti – Marschall elemzései, Kapitány Ágnes és Gábor értékrendszer-kötete, Varga Csaba nép​főiskolája és más kísérletek-elemzések születnek, s napvilág​ra jönnek olyan munkák, mint a Mérei-napló, a Földiák–Nyilas-féle szociográfiai és kutatásmódszertani füzetek, Szekeres Péter filmelemzései, Kovács Ákos kitűnő válogatásai – és hadd ne soroljam tovább/. E legutolsó szakaszt olyan komplex érdek​lődés jellemzi, hogy lehetetlen összefoglaló címkét találni rá – talán leginkább a kritikai tónus, a kételkedés és másként​gondolás hangja, a repetitivitás és a mikrorealitás felé keresgélés írná körül. Kísérleti táborok /Tóth János, Földeák–Nyilas, T.Kiss–Tibori, Kuti–Marschall/, új média-eszközök és kommu​ni​kációs gesztusok /Zelnik József, Kovács Ákos, S. Nagy Katalin, Pörös Géza, Szekeres Péter, Bán András, Forgács Péter, Juhász Árpád/, a kulturális és szimbolikus antropológia felé kinyúló elméleti érdeklődés /Bujdosó Dezső, Horányi Özséb, Király Jenő, Kapitány Ágnes és Gábor, B.Vörös Gizella, Bán András, Forgács Péter, Niedermüller Péter/, társadalmi-kulturális át​struk​turálódás és értékrendváltás követése /Kapitány Ágnes és Gábor, S.Nagy Katalin, Andor Mihály, Mátyus Aliz, Hidy Péter, Kovács Erzsébet, Kamarás István, Kozma György, Tibori Tímea, Lőrincz Judit, Szekeres Péter/, mítosz és marginalitás mély​struktúráinak empirikus elemzése /Havas Gábor, Ambrus Péter, Solt Ottilia, Demszky Gábor, Kovács Ákos, Kapitány Ágnes és Gábor, Niedermüller Péter/ adják a kor legfontosabb kutatási témáit és publikációit, nem utolsósorban pedig ebben az időszak​ban összegződik több olyan történeti anyag /Kozma György, Mezei Ottó, Perneczky Géza/, amelyek megteremtik az időbeli kontrasztot a múlt közösségi-kulturális-politikai pluraliz​musa és a jelen immár esélytelenül egyenirányított ideológiai-politikai dimenziói között, s emiatt a világképek fontossága, a „válaszadó” társadalmi magatartás és az újra-rákérdező szocioló​gusi attitűd válik érvényessé /mint például Andor Mihály, B.Vörös Gizella, Bujdosó Dezső, Harangi László, Hidy Péter, Kamarás István, S. Nagy Katalin, Varga Csaba, Wekler Ferenc elemzéseiben/.


Az Intézet tudományos jelentőségét, működésének leglát​vá​nyosabb korszakát épp az az utolsó két időszak jelentette. A nyolcvanas évek második harmadától, amikor az Intézet java​részt levetkőzte már népies majd proletáros népjobbító irányult​ságát, s annak elemzésébe fogott: miért is sikertelen a külső beavatkozás a társadalom közkultúrájába; illetve amikor már Országos Közművelődési Intézet néven szerepelt, s oly módon kiszélesedett a tevékenységi köre, oly mértékben kiépítette szakmai és tudományos hálózatát, társintézményekkel való kölcsönkapcsolatát, illetve oly látványosan reprezentálta műkö​dé​sének valóban tudományos produktumait –, hogy ez valóban a leginkább elemzésre méltónak mondható időszak. A gond egyúttal az, hogy épp ez a legjobban publikált intézet- és kutatáshistóriai fejezet, ez időszakban értek be hosszútávú kuta​tások, ekkor összegződtek a kimunkált kutatási technikák révén személyes kutatói oeuvre-ök, amelyek adott esetben korszak​határt is jelentettek – s minden bizonnyal az utókor is leginkább erre a korszakra tekint majd úgy, mint a legeredményesebbre, ugyanakkor épp ez időszak kutatásait kellene olyan terjedelem​ben fölidézni, hogy a legszűkebb tematikus lista is meghaladná e dolgozat kereteit.


Itt azonban két dolgot is pontosítani kell. Az egyik az Intézet vezetését illeti, a másik pedig struktúrájával kapcsolatos. A több évtizedes vezetési tevékenység, amely az Intézet profilját a kor viszonyaihoz képest relatíve jól megszabta, Vitányi Iván nevéhez fűződik. S ha föntebb „ellene idéztem” nyolcvanas évekbeli szavait, illő itt annyival pontosítanom, hogy a magyar tudományosság szocializmus-kori kutatóintézetei (például a Társadalomtudományi, a Tömegkommunikációs, a Munkaügyi, a Szociológiai, a Szövetkezetkutató, a Pénzügykutató vagy a Regio​nális kutatóközpontok, hogy egyebeket ne soroljak) mind arra kényszerültek, hogy működésük eltűrése és támogatása érdekében megpróbáljanak megfelelni az MSZMP ágazati politikai útmutatásainak és elvárásainak. A Népművelési Intézet, főképp a hatvanas évek közepe-vége óta, egyike volt azoknak a kutatóközpontoknak, ahol a musz-feladatokat egészségesen kiegészítette a valódi társadalomkutatás felelőssége, az erre szánt anyagi források mennyisége, a támogatás mellett a tűrt (és olykor a tiltott) vizsgálódások megvalósítása. Vitányi, mint idő​vel a Valóság szerkesztőségének is oszlopos tagja, nem állt távol a magyar valóság tisztességes kutatásának vállalásától, illetve e vállalás lehetővé tételétől, engedélyezésétől, még akkor sem, ha szocialista meggyőződését sohasem tagadta. Bizonnyal rámond​ható, hogy a korai, a népi kultúra prioritását bizonygató szem​lélet után egy „proletkultos” meggyőződés (pl. „marxista zene​esztétika”) nevében is a magyar közművelődés intézményes irányításának gigászi feladatát vállalta, amiért cserébe olykor meg​engedődött, hogy néhány nem éppen párt-szalon-képes homálybogozást is „fedezzen”, de úgy gondolom, akkor sok szem​pontból ez volt a maximális lehetőség vagy a köznapi kompromisszumok szintje.


Vitányi és a Tőle olykor szemléletmódban is eltérők együtt​működése alighanem magyarázatot is ad az Intézet történetének egyes strukturális változására. A Népművészeti, majd Népművelési Intézetről leválhatott a (Hidy Péter vezette) Művelődéskutató Intézet, majd az egész adminisztratíve át​ved​lett (illetve egységeiben relatíve önállóan megmaradt) Országos Közművelődési Központ néven. Az alakulás korszakában „Nép​művelésiből” az OKK Módszertani Intézete lett. Helyt kapott még itt a kihelyezett „tagozat”, a később Zelnik József vezette „Selyemgombolyító”, illetve elkülönült a nyolcvanas évek közepétől az Oral History Archívum, amely egyszer még kiér​demli majd a legkitüntetőbb közmegbecsülést, ha a megjelent köteteken, visszaemlékezéseken kívül publikálja elévülhetetlenül fontos kortárs anyagait és hanganyag-gyűjteményét.


A Népművelési Intézet megkettőződése a nyolcvanas évek első harmadában – véleményem szerint – azt a folyamatot teste​síti meg, amelynek talán az Intézet történetében a legnagyobb súlya volt, s amelynek elindítója alighanem Józsa Péter személye és a Hankiss Elemér által részben itt elkezdett életmód- és életminőség-kutatás volt. A ma elérhető dokumentumok alapján úgy vélem, Józsa és Hankiss személyében egy valóban komplex társadalomszemlélet, egy valóban nagyvolumenű (a magyar társadalomkutatás történetében valószínűleg legnagyobb) érték-kutatás, és emellett a hetvenes évek laza válsághangulata lehetett, ami a kontextuális elemzés, az összehasonlító, szélesen markoló és mélyre hatoló vizsgálódás eredményeként „fejbe​kólintotta” a magyar szociológiát, s ezt követően szinte már lehetetlen volt a korábbi módon, az elavult prolet-aktivista szem​lélettel, a megszikkadt és érvénytelenné vált kultúrideoló​giával szemlélni a magyar társadalmat. E változás nyomán a kutatók „elitje”, avagy szerényebben fogalmazva: speciális érdek​lődésű és irányultságú csoportja sorolt át a Művelődés​kutató Intézetbe, amely négy-ötéves intézménytörténete során mind az Intézet más kutatócsoportjaival, mind a külső „vendég​kutatókkal”, mind pedig a társintézményekkel továbbra is szer​vesen együttműködött. Számos vizsgálat, amely nem könyv​tárakban, zenekarokban, iskolákban, művelődési házakban folyt, hanem más kutatóintézeti táborhelyeken vagy éppenséggel vadonatúj terepeken (vallási csoportok, etnikai hagyományőrzés, neo-folkorizálódás, fotótörténeti kutatás, népfőiskolai moz​galom, stb.) indult el, kiváló csoportmunkákra adott lehetőséget, s az együttműködő kutatók folytonosan jöttek a Szociológiai Intézetből, a Vezetőképzőből, a Tömegkommunikációs Kutató​központból, a Bölcsészkarról, a Közgázról, a VÁTI-ból vagy épp az OSZK-ból.


Mindez kitűnően nyomon követhető az Intézet tevékeny​ségi struktúrájának lenyomataiból is. A kutatási anyagok java része – ma már, vagy ma még minősíthetjük így – lényegében az enyészeté lett, amennyiben nem jelentek meg valamiképpen. S ez a legkevésbé az utolsó korszakra, a nyolcvanas évekre jellemző. Mert ekkor a kiadványok többsége már nem az Intézet „csatolt” kiadójánál, a Népművelési Propaganda Irodánál (a későbbi Múzsák Kiadónál), hanem piacképes, nyomtatott házi kiadványként jelent meg, s kevésbé véletlenszerűen, hanem szervezetten eljuthatott iskolákba, közkönyvtárakba, más intéze​tek és kutatók polcaira, szemben a korábbi, szinte csakis bel​terjes, vitaanyagokat, kérdőíveket és kutatási beszámolókat is belső használatra sokszorosító intézeti gyakorlattal. Az Intézet tudományos teljesítményének nyomon követése a nyolcvanas évek közepe előtt nehézkes, nemcsak azért, mert például Wekler Ferenc és S. Nagy Katalin korszakos jelentőségű, a kultúra​közvetítés intézményi hátterét leíró (1985-ös) békési, győr-soproni összehasonlító elemzéseivel utóbb kevesek találkoz​hattak kötetformában, és sorolhatnék még számos más „belső használatra!” készült sokszorosítványt, amit már kéziratos korá​ban ellopkodtak a kollégák az Intézet irodáiból... –, hanem már csak azért is, mert az állami könyvkiadók befogadó piaca igen szelektíven bánt az Intézetben elkészült elemzésekkel; továbbá azért is, mert az Intézet publikációs kapacitásának korlátos volta miatt ma egy sor pótolhatatlan érték ment már veszendőbe vagy vált a kutatók egy kimondottan belterjes köre által elismert és használt, hivatkozott és értékelt tudományos teljesítménnyé. Vagyis a nyolcvanas évek közepétől időben vissza egyre növek​szik a nem publikált, hanem kéziratban maradt tudományos anyag, amelynek mennyiségét és jelentőségét sajnos csupán óvatos becsléssel lehetne körülírni, de a nyilvánosság előtt rejtve maradt volta mindenképpen a magyar tudománytörténet és művelődéshistória veszteségeihez tartozik.


Amit e zártkörű publikációs piacon nem sikerült köz​kinccsé tenni, azt igen következetesen – legalább a jelzés szintjén – nyomon követhetjük az Intézet és a szélesebb nyilvánosság kapcsolatát hűségesen őriző, B.Vörös Gizella által növekvő igényességgel szerkesztett Kultúra és Közösség című folyó​iratból, amely bizonyos időszakokban egyike volt a kevésbé ismert, ám a legrangosabbak közé számító kiadványoknak. A KéK két évtizeden át reprezentálta a magyar kultúraelmélet legjelentősebb irányzatait, szemlézte és utánközölte számos élenjáró nyugati szerző publikációit. (Az 1986-ban két kötetben megjelent cikk-ismertetők igen impozáns bizonyságai a széles​körű tematikus érdeklődésnek és a magyar művelődéskutatás illetve művelődés- és művészetszociológia jellegzetes korszaká​nak. A szerzői névmutató szerint a leggyakrabban publikáló szerzők Ágh Attila, Bujdosó Dezső, Deme Tamás, Gereben Ferenc, Józsa Péter, Kamarás István, Kapitány Ágnes és Kapitány Gábor, Király Jenő, Lőrincz Judit, Mátyus Aliz, Papp Oszkár, S. Nagy Katalin, Szász János, Szekeres Péter, Sz.Tóth János, Vitányi Iván voltak). A KéK-nek mindenesetre elvitatha​tatlan helye van a különböző társadalmi rétegek kultúrája, a közművelődés, a tömegszórakoztatás, az esztétikai befogadás, a vizuális nyelv és a kommunikációs struktúrák elemzése-ismerte​tése területén, illetve későbbi korszakában, a nyolcvanas évek vége felé a vizuális-, tér-, és kultúrantropológia, a mítoszok és a szubkulturális rítusok, a lokális kultúrák és margináliák téma​köreit tárgyaló kiadványok között.


Az Intézet kettős vagy kettőzött funkcióját jól reprezentálja nemcsak a Kultúra és Közösség elméleti jellege, hanem a Nép​művelés és a Népművelési Értesítő című lapok módszertani irányultsága, tematikája is. Amiként a KéK a Művelődéskutató deskriptív, elemző, nyomon kísérő, alternatívákat kutató és teóriákat importáló tartalmával tűnt ki, úgy volt a kultúra köz​vetítésének, sokoldalú és gyakorlati megismerésének komplex rendszerében eligazító, aktívan segítő, beavatkozó, kihívó, edző és képző szerepe a Népművelésnek és az Értesítőnek. A KéK az elmélet és a tudományos eszközökkel leképezett valóság tükre – s így a Művelődéskutató lenyomata – volt, a Népművelés pedig az organizátor és az animátor szerepkörét vállalta, amit intézményként a Népművelési Intézet tekintett sajátjának.


Az Intézet eme kettős, majd egyesülése dacára megdup​lázódva megmaradt jellege számos párhuzamosság, konkrét munkamegosztás és együttműködés mellett is lényegében két folyamatábrával írható le.


1) – a kultúra intézményi szintjén a mikroelemzések felől a makroszintű közelítés felé haladt az idők során, vagyis az intézmény-struktúra vizsgálatát végezte egyfelől;


2) – a kultúra funkciójának, funkcionálásának elem​zésé​ben pedig a makroszintű közelítéssel kezdte és a mikro​szintű, a perszonális és miliő-szintű hatás, az értékbefogadás, a kommunikációs folyamatok, szimbolikák és a közvetítő nyelvek áttekintése felé haladt.


Az Intézménytörténethez hozzátartozik utóélete is. Még​pedig több szempontból. A nyolcvanas évek végén különváló, majd „lefűződő” Selyemgombolyító tovább folytatta a népi kultúra, a népzene-néptánc-táncház és a mozgalomszerű folyamatok áttekintését, szervezését Zelnik József vezetése alatt. Az Oral History Archívum a Jelenkutató Alapítvány égisze alatt az ELTE Jogi Kar Politikatudományi Tanszékcsoportjához került. A Művelődéskutató egy része az Országos Közművelődési Intézetben folytatja a kultúra és a művelődés viszonyainak széleskörű elméleti és empirikus elemzését. A hajdani Művelő​déskutató Intézet legjava része az Akadémia Szociológiai Kutató​intézetéhez tette át székhelyét. Számos kitűnő kutató távozott (lehet, csak időlegesen) a pályáról, közülük többen ma már párt​politikusok, képviselők, igazgatási vagy kulturális funkcionáriu​sok; néhányan hivatásos művészek (táncosok, színészek, rende​zők) lettek vagy a média valamely területén dolgoznak, több kutató egyetemi embernek ment el, s egyen-páran menedzserek lettek vagy továbbra is őrzik „lebegő értelmiségi” státuszukat.


Ám az utóélet része az is, ami az Intézet kereteiből, kutatásaiból fejlődött tovább. Bár rövid életű, de kiváló csoport alakult ki Valóságkutató Egyesület néven a szociográfus-szociológus Márkus István körül, akik az empirikus szociológia, a szociográfia és a történeti-monografikus felfedezés munkáját próbálták vállalni, ami a mai, támogatás-hiányos piaci viszonyok között reménytelen próbálkozásnak bizonyult. Látványos len​dületet vettek Kamarás István, Deme Tamás és munkatársaik​nak vallás- és közösségkutatásai az OKI berkein belül. Új diszciplináris kísérletté erősödött Bán András és Forgács Péter film- és fotókutatása, amely az esztétikai-antropológiai irányban korszakos előrelépést produkált, ezzel számos hazai és nem​zetközi elismerésben is része volt. A nyolcvanas évek végétől szervezetileg meggyengült (Hankiss Elemér által irányított) Értékkutató Műhely ismét megizmosodott a Szociológiai Inté​zetben a kulturális befogadást, az értékrendeket, a kommuni​katív szférát és esztétikai hordozóit vizsgáló (volt) „művelődés​kutatósok” /Kapitány Ágnes és Gábor, Hidy Péter, Tibori Tímea, B.Vörös Gizella és mások/ által. Szinte önálló műhely maradt az S. Nagy Katalin mellé csoportosuló kutatók köre is /főképp a Műszaki Egyetem szociológiai tanszékévé alakulás nyomán/ – és folytathatnám a sort...


S ahogy számos kutatói attitűd, kutatási terv vagy kérdés​kör túlélte az Intézményt, túléli még egy, az Intézet tudományos teljesítményét nem akármilyen rangon jelző eredmény is. Ugyanis, mint a korabeli kutatóintézetek többségének, az Intézetnek is kiépültek intézményes kapcsolatai számos (nem​csak szocialista) ország társadalom- és kultúrakutató köz​pontjával. Esetünkben (nem részletezve a „keleti” kapcsolatokat) kiemelésre méltó a francia (Józsa Péter révén megerősödött), a délszláv (szerb és horvát, Szász János, illetve Székely András Bertalan által fenntartott), és az osztrák (Dienes Gedeon Pál, Sági Mária, Forgács Péter, Papp Oszkár, Tibori Tímea, Vitányi Iván kialakította) kapcsolat. Ez utóbbi (a bécsi Mediacult-tal együttműködve) az 1978-as Uppsalai Nemzetközi Szociológiai Kongresszust követően azt eredményezte, hogy 1980-ban meg​alakult egy előkészítő munkabizottság, amely a Népművelési Intézetnek kiemelkedő szerepet biztosított egy Művészet​szocio​lógiai Szakosztály létrehozásában, és egy, a művelődéspolitika kérdéseit vizsgáló világkonferencia előkészítésében. Mind a művészetszociológia intézményesítése a szociológia ágazatai között, mind a művelődésszociológia elegánsabb helyének kiküz​dése a nemzetközi tudományos porondon, mind pedig a magyar tudományosság eme előretörése komoly haditette volt az Intézet kutatóinak, s számos addig alig vitatott szakmai prob​léma megfogalmazásához segítette hozzá a nyugati szakembe​reket. Így például egy település kollektív és specifikus érdekeinek, saját szimbolikus reprezentációjának megfogalmazhatósága, a művészeti és művelődési közösségek aktivitásának, társadalmi részvételének lehetősége és korlátai, az értékkutatási eredmé​nyek nemzetközi összehasonlításának problémái, a demokrati​kus kultúra (vagy a kulturális demokrácia) alternatíváinak jövője, ember és közössége individuális értékeinek fölismerése, a társadalmi-kulturális fejlődés céljának és körülményeinek elfogadása, stb. Mindezek a kérdéskörök, már csak a nemzetközi rangú magyar kutató-elődök (Hauser Arnold, Lukács, Polányiék, Józsa Péter és mások) méltó örökségének folytatása miatt is, valóban az Intézet nevének értékesülését, a magyar kultúra-tudomány rangjának újramegteremtését szolgálhatják.


De épp itt, s épp ez utóélet kapcsán még egy kiegészítéssel maradtam adós. Lehet, hogy csupán szubjektív értékelésem az alapja, mégis megkockáztatom, hogy az Intézet „folyamat​ábrájának” két erővonalát újból megerősítsem, megvastagítsam. Mint fentebb állítottam, az Intézet az intézménystruktúra vizsgálatában a mikroelemzések felől a makroelemzések, az egyén felől a társadalom felé haladt – erre példa a művelődési illetve művészeti csoportok-körök-klubok egyedi, illetve mozgal​muknak sajátos, klasszifikáló, s az intézmények hatékony működésére koncentráló kutatások hosszú sora, majd a körök és közösségek települési és kultúragazdaságtani körülményeire, az irányításra és a támogatásra, a kultúra komplexitásának mecha​nizmusaira figyelő vizsgálódás-sorozat. Ugyanakkor az Intézet egy másik kutatóköre a kultúra funkcionálásának makroszférája felől haladt a kommunikációs folyamatok, jelek, jelentések megértése felé, tehát a települési szintű szervezett kulturális gya​korlat, a mozgalmak felől a reflexív, átélő-befogadó-válaszadó magatartások konkrét valósága, a partikuláris érintkezési tartományok elemzése felé, a társadalom felől az emberi benső felé. E két vizsgálódási nyomvonal két (más kutatóintézetekben csak részben, vagy nem ebben a kontextusban kutatott) területen „találkozott”, s hozta meg az Intézet létének és történetének valódi közhasznát. Az egyik a település és kultúra össze​függéseiről kínált valódi nóvumot, a másik pedig a kultúra és az ember viszonylatai terén.


Úgy gondolom, mindkettő összefügg azzal, amit a beve​zető​ben az Intézet „szocialistaságáról” állítottam. A háború utáni magyar ideológiatörténetben talán az egyik legtriviálisabb politikai álláspont volt a kulturális hátrányok pótlása, s az el​maradottság felszámolása a hazai településrendszerben meglévő egyenlőtlenségek megszüntetésével. Ebben a tervfeladatban egészen a hetvenes évek végéig látványos, bár alapjában véve nem éppen kultúra-erősítő tartalmas eredmények születtek, s csupán akkor derült fény a kulturális és ideológiai-politikai homogenizálás sikertelenségére, amikor a mikroközösségek hajrá-optimizmusát a makroközösségi bomlás, a társadalmi rétegszerkezet elmosódása, a felemás struktúrák kialakulása cáfolta meg a mindennapi élet szintjén. Település és kultúra ilyen messzire kerülése, a helyi társadalmak lokális kultúrájának intézményes felszámolása ütött vissza e szinten – s midőn a kutatások az alapkérdések felé fordultak, mind a közösségiség, mind a kollektív identitástudat, mind a szolidaritás és az önazo​nosság a válság jeleit mutatta. Indokolttá vált tehát a kultúra funkcionálását az egyénben (és az egyénből) megnyilatkozó kulturális pluralitás feltételeiben, illetve a világkép, majd a kultúra és az ember viszonyában keresni az értelmezés, a meg​ismerés lehetőségét. Ezt e két kutatási tendenciát, fővonalat látom egyesülni azokban a (főleg a nyolcvanas évek derekán kez​dett) településkutatásokban, amelyek Balástyán, Nagyvisnyón, Békésszentandráson, Hajóson, Besenyőszögön, Deszken, Kis​kun​halason, Kazincbarcikán, Nagykanizsán, Telkibányán és másutt valósultak meg, vagy amelyek egész megyéket (Békés, Borsod-Abaúj-Zemplén, Győr-Sopron és Zala) fogtak át, s ahol a kultúraközvetítő intézmények szervezett működése /Wekler Ferenc, S. Nagy Katalin, Kapitány Ágnes és Gábor, Kuti Éva – Marschall Miklós, stb./, hatásmechanizmusai, vizuális kisugár​zásai /Kovács Ákos, Deme Tamás, S.Nagy Katalin, Kapitány Ágnes és Gábor, Kamarás István, B.Vörös Gizella, Tibori Tímea és mások/, a hatalom, a társadalom és a kultúrák találkozásai /Andor Mihály, Hidy Péter–Kovács Erzsébet, T.Kiss Tamás–Tibori Tímea, Márkus István, stb./, kisebbségi léthelyzetek dimenziói /Székely András Bertalan, Gyivicsán Anna, Havas Gábor, Mátyus Alíz, Szász János András, Ambrus Péter, stb./, térségi-szociális szférák /Cséfalvay Zoltán, Albert József, Elek István, Őrszigethy Erzsébet, Kuczi Tibor, Diósi Pál/ folytatnak párbeszédet.


Valahogy úgy tűnik, a település, mint a kultúra, mint a tár​sa​dalom életminőségének, szerves vagy mesterséges közösségi kapcsolatainak, kommunikációs terének egyik (s immáron a munkahelynél és osztályhovátartozásnál fontosabb, több perszonális viszonnyal átszőtt) bázisa, még mindig állandóbb, kötődésekkel kipányvázottabb, mint más dimenziók. A nyolcva​nas évek második felében a település, a történelmi és társadalmi térnek ez a sokarcú formája, a hatalomtól megtartott távolság, a kis körök helyszíne maradt, a még lehetséges objektív társas viszony nem-államosított intézménye, a kitörés vagy a túlélés maradék terepe, s egy virtuális kollektivitás esélye stabilizálódott benne. Az Európa-paradigma (Vitányi Iván), az új makrodimen​ziók közepette az egyetlen átmeneti kapaszkodó, amely – ha már nincsenek szabad és szerves kulturális közösségek, nincs ország és nincs nemzet, nincs osztály és nincs egyértelmű kommuni​kációs üzenete a szónak vagy a társas kapcsolatoknak – a település virtuális közössége szempontjából legalább még egy bíztató kapaszkodót jelenthet, ha nem is tökéleteset, s ha nem is helyettesíthet más, fontosabb viszonyokat. Odakünn perszoni​fikálódó és univerzalizálódó világ van, posztmodern eszmék kora, új integrációk és kollíziók időszaka, ami csöppet sem bátorító az egyszeri ember számára. Megbízhatóbb hát a társa​dalmi tér és a mindennapi történelem egy konkrét helyszíne, ahol a kultúra annyi, amennyi, de legalább van.


Úgy vélem, a kultúra kutatása nem ok nélkül „oldalazott” el a települések tényleges élet-dimenziói, a helyi lét, a helyi politika, a helyi társadalom és a helyi közlésviszonyok, a helyi kultúra elemzése felé, valamint a helyben élő ember meg a kultúra mikroszintű viszonyai felé. Mint elsősorban település​kutató, talán lehetek itt annyiban szubjektív, hogy a Népműve​lési Intézet, s különösen a Művelődéskutató tevékenységéből azt az irányzatot, azt a kutatási fővonalat emelem ki, amelyet a legjelentősebbnek tartok. A magyar tudományosság a hetvenes évek végétől kezdte (részben újra-)fölfedezni a „szocialista társadalom” oktrojált közösségiségének hamisságát, s a hazai társadalomkutatás ugyanekkor szolgáltatta a legnagyobb tömegű ismeretanyagot a magyar társadalom nem létező, mert mester​ségesen homogenizált életvilága helyett életképesen megmaradt (de jelentősen meggyöngült) helyi társadalmairól. A „csinált közös​ségek” (munkásdalárdák, pávakörök, mozgalmi kórus​kultú​ra) helyett ebben az 1975–90 közötti időszakban egyre növekedett azoknak a felméréseknek, „terepszemléknek” és települési közösségleírásoknak száma, amelyekből egyre egyér​telműbbé vált a paraszti kultúra, a vidéki világ maradék élet​erejének fontossága, s egyre fontosabbá vált a helyi közösségek önerejébe vetett hit felmutatása. E munka elvégzése a Művelő​dés​kutató számlájára írható a legjobb értelemben: míg a Szocio​lógiai Intézet vagy az Államigazgatási Intézet és Főiskola inkább a településhálózat térbelisége, a települési kapcsolatok forma​lizált szférája és a települési irányítás sajátosságainak leírását „hozta”, addig a Művelődéskutató a települési közösségek „belülről” való megértését, újramegismerését, értékrendjük és helyi csoportjaik belső dimenzióit segítette elő. Amit az 1990-es években, az önkormányzati struktúra átalakulása során vagy a mai önigazgatási modell kiépítése kapcsán ismét módjában áll újrafölfedeznie minden településnek, azt e kutatások többsége (a romlás minden jelével és a perspektívák keresésének szándé​kával) szinte jó előre jelezte, tudatosította már.


S ha mégsem csupán a nagyvolumenű társadalmi át​alakulás „előkészítésének” ilyetén elméleti sikereit, tartalmas feltárásait tartanám kiemelendőnek, nem mulaszthatom el, hogy a Népművelési Intézet egy (föntebb is említett) másik fő kutatási irányát is kiemeljem e „történeti” összegzés végén. Amennyiben igaz az, hogy az Intézetben folyó kutatások egyik főiránya az intézménystruktúra vizsgálatában a mikroelemzések felől a makroelemzések, az egyén felől a társadalom felé haladt, úgy érvénye az is, hogy az Intézet egy másik, nemkülönben fontos kultúraelemző irányzata a kultúra komplexitásának mechaniz​musaira figyelő vizsgálódás-sorozat volt, amely a kultúra funkcionálásának makroszférája felől haladt a kommunikációs folyamatok, jelek, jelentések, átélő és befogadó megértés felé, vagyis a társadalom felől az emberi benső felé. E tudományos szférában talán a települési szintű kutatásoknál is nagyobb ívű eredmények születtek, mondhatnám úgy is: ekkor „született meg” a hazai művelődésszociológia. Meglehetősen nehéz lenne e szűkös keretek között erre a széleskörűen tematizált folyamatra a kutatások részletes bemutatásával ráközelíteni, így ezt nem is teszem (megjegyezve, hogy ha a kultúratermelők és kultúra​közvetítők körén kívüli, a kultúrabefogadásban érdekelt széles társadalmi csoportokat tekintem, talán az Intézet minden kuta​tá​sából ez a legnagyobb társadalmi visszhangra szert tett kutatá​si terület, amely a chansontól /Fáber András/ a lakberendezésig /S. Nagy Katalin/, a divatszociológiáig /Klaniczay Gábor, S. Nagy Katalin/, a filmbefogadásig /Horányi Özséb, Wessely Anna, Józsa Péter, S. Nagy Katalin, Szekeres Péter, Kovalcsik József/, a jazz-rocktól /Dandó János/ a városi ifjúsági mentali​tásig /Józsa Péter, Andor Mihály, Hidy Péter, Kamarás István/, a festészeti és zenei ízléstől /S. Nagy Katalin, Lendvai Ernő, Gondos Ernő, Andrássy Mária, Tokaji András, Strém Kálmán, Feuer Mária/ az élménytudatig és kreativitásig /Kapitány Ágnes és Gábor, Sági Mária, Vitányi Iván, Józsa Péter, Tibori Tímea, S. Nagy Katalin/, stb. szinte minden művelődési területet, a sze​mélyiség kulturális gyarapodásának és tartalmai kiélésének szinte minden tartományát végigjárták. A jeltudománytól /Horányi Özséb, Józsa Péter, Voigt Vilmos/ a szórakoztató műfajokig /Tibori Tímea, Sági Mária, Kapitány Ágnes és Gábor, B.Vörös Gizella, Vitányi Iván, S. Nagy Katalin, Tokaji András/, a művelődési intézmények kultúraközvetítő szerepétől /Kapitány Ágnes és Gábor, Földiák András, Andrássy Mária, S. Nagy Katalin, Szász János András, Andor Mihály, Sági Mária, Vitányi Iván, Koncz Gábor, Józsa Péter, Hosszú Lajos, Tibori Tímea/ az ökológiai kultúrában és környezetépítésben megnyilatkozó társadalmi törekvésekig /Endreffy Zoltán, Kodolányi Gyula, Koncz Gábor, Marschall Miklós, Kuti Éva, Kapitány Ágnes és Gábor, S. Nagy Katalin, T.Kiss Tamás/ több tucatnyi olyan terület van, amely egy addig (Magyarországon) alig-alig létező szemléletmód, érdeklődésirány és empirikus kíváncsiság homlokterébe került a hetvenes évek közepétől a nyolcvanas évek végéig.


Sajnálatos módon nincs itt lehetőség arra, hogy ez átte​kintésben cím szerint, kutatócsoportok és „irányzatok”, elméleti iskolák és művészet- vagy művelődésszociológiai törekvések alapján ismertessem a kutatásokat. Az alapvető szinten meg​maradt kutatási anyagokat, a felmérések jelzés-értékű nyilván​tartását megtalálja az olvasó a Magyar Művelődési Intézet könyvtárában, valamint a KéK cikkeinek ismertetőiben. Amit ehelyütt hangsúlyozni kívántam, az elsősorban egy „intézmény​történet” volt. A „szocialista társadalom” álságával szembeállítva a magyar kultúra második világháború utáni korszakának e sajátos, karakteres intézményét, végső soron abban summáz​hatom áttekintésemet, hogy a korszak bár nem kedvezett a perszonális-, csoport- és településszintű kulturális kölcsönhatá​soknak (például igen kevés vallási vagy etnikai kultúraelemzés született), de a Népművelési és a Művelődéskutató Intézet minden ideológiai-politikai korlátozás mellett is ezeknek a viszonyoknak korhű felfedezője, feltárója, tudósítója volt.

Az Intézet kutatási tevékenységéről könyvtárnyi irodalom található (rész​ben még feldolgozatlanul, de számítógépre vitel alatt) a Magyar Művelő​dési Intézet I. Corvin téri könyvtárában és adattárában, valamint az óbudai Selyemgombolyító könyvtárában. Haszonnal forgattam az alábbi kiadvá​nyokat (zárójelben a megjelenés éve) és az Intézet könyvtári jelzete:

- Berzsenyiné Lendvay Ágnes szerk. A Művelődéskutató Intézet munkatársainak publikációi. Sokszorosítás, 126 p. (1981), C-3935.

- Gimesyné Lendvay Ágnes szerk. Tájékoztató a Művelődéskutató Intézet kutatásairól. Sokszorosítás, 31 p. (1983), C-4323.

- Gimesyné Lendvay Ágnes szerk. A Művelődéskutató Intézet adat​tárá​ban feltárt dokumentumok jegyzéke I-II. Sokszorosítás, 109 p. /I=1976-80; II=1981-82./ (1983), C-4927.

- B.Vörös Gizella A Kultúra és Közösség című elméleti folyóirat cikkei​nek ismertetői 1974-1976. Sokszorosítás, 217 p. (1977), jelzet nélkül;

- B.Vörös Gizella – Pálfy Ágnes szerk. A Kultúra és Közösség című elméleti folyóirat cikkeinek ismertetői 1977-1978. Sokszorosítás, 126 p. (1980), K97.

- B.Vörös Gizella – Pálfy Ágnes szerk. A Kultúra és Közösség című elméleti folyóirat cikkeinek ismertetői 1979-1984. I-II. kötet, nyomtatva 500 p. (1985), jelzet nélkül.

- Hidy Péter ed. Jelentés a Kutatási Osztály 1978. évi munkájáról. 1979. évi tervek. Kiadványterv. Stencil, 48 p. (1979), NI-7932-1. 

- „A közművelődés helyzete és fejlődésének távlatai” című tárcaszintű kutatási főirány 1978–80. évi vizsgálatai (1982), stencil, 493 p.

- Polgár Hajnalka A Magyar Művelődési Intézet történetéről írott szakdolgozat (1994).

* A feldolgozás részben tükrözi eredeti célját, nevezetesen a hazai intézményes szocio�lógiai kutatások kultúrára fókuszáló egyes területeinek (egyetemek, akadémiai kutató�helyek, önkormányzati támogatású helyi feltárások, könyvtári vagy múzeumi, hely�tör�téneti vagy intézménytörténeti törekvések) főbb vagy irányadó centrumait retrospektíve megismer�hessük. A kutatás kezdeményezője, összefogója és tudomány�területi irányítója dr. S. Nagy Katalin művészettörténész, szociológus, egyetemi tanár volt, aki egykor maga is a Nép�művelési Intézet számos kutatását vezette vagy összegezte, s egyúttal szorgalmazója volt a Magyar Szociológiai Társaság Művészetszociológiai Szakosztálya által vállalt Józsa-emlékkönyv, Józsa Péter halálának 25. évfordulójára rendezett konfe�rencia és a modern hazai művelődéskutatás teljesebb körképének megformálása terén is. Munkám csupán rész-vállalás, a teljesebb intézménytörténeti dokumentációt és forrás�kritikai elemzést – úgy vélem – az Intézet egykori főállású kutatóinak kellene elvégeznie.

